13. Vymenovanie predsedu Európskeho orgánu dohľadu (Európskeho orgánu pre bankovníctvo) 
Olle Schmidt
Teraz by sme mali vymenovať troch predsedov nových orgánov pre finančný dohľad. Pozornosť Parlamentu by som upriamil na to, že žiaden z nich nie je žena. Myslím si, že je veľmi zvláštne, že Komisia nedokáže navrhnúť jedinú ženu, ktorá má kvalifikáciu pre niektorý z týchto orgánov.
(potlesk)
William
Rád by som na jednu z týchto funkcií navrhol pani Andreasenovú.
(potlesk a výkriky "bravo" od skupiny EFD)
Enikő Győri
úradujúca predsedníčka Rady. - Včera večer sme v tomto Parlamente mali nesmierne plodnú diskusiu o postupe vymenovania predsedov a výkonných riaditeľov nových agentúr pre dohľad. Som úprimne vďačná Parlamentu a poslancom, ktorí sa tejto rozpravy zúčastnili.
Poslanci zdôraznili niekoľko problémov, ktoré bolo potrebné objasniť a ktoré bude potrebné sledovať, aby sme dosiahli spoločný cieľ: mať dobre fungujúci systém dohľadu, ktorý dokáže dobre plniť svoju úlohu.
Stotožňujeme sa s vaším názorom, že je nesmierne dôležité zaručiť, aby tieto orgány mohli fungovať nezávisle, aby mali schopných vedúcich predstaviteľov s vhodnými právomocami a aby bolo zaručené primerané financovanie týchto inštitúcií.
Predsedníctvo si vypočulo posolstvo Parlamentu a prijalo ho s pochopením. Som presvedčená, že sa nám v tejto otázke podarilo dosiahnuť veľmi dobrú dohodu. Chcela by som vás všetkých vyzvať, aby ste hlasovali za týchto kandidátov.
Predsedajúci
Podujmete sa azda na túto úlohu?
Michel Barnier
Hlasovanie, ku ktorému pristúpite s maximálnou zodpovednosťou, je veľmi dôležité.
Je potrebné vybrať predsedov troch orgánov dohľadu - pre bankovníctvo, poisťovníctvo a trhy -, a teda zriadiť tieto tri nové orgány a zabezpečiť ich fungovanie. Spoločne s Európskym výborom pre systémové riziká budú konečne predstavovať prvú skutočnú európsku štruktúru dohľadu pre finančné trhy a za veľa vďačia vám, pretože vďaka hlasovaniu tohto Parlamentu sa tieto orgány vytvorili a posilnili sa ich právomoci.
Hlasovať budete s maximálnou zodpovednosťou a my budeme vaše rozhodnutie rešpektovať. Keďže v rámci Komisie to bola moja zodpovednosť, ujal som sa výberu kandidátov z 275 osôb, ktoré sa prihlásili a ktoré som ja nevybral. Boli to osoby z členských štátov a regulačných orgánov, ktoré slobodne podali prihlášky. Bol to otvorený a transparentný proces, ktorého sa mohli zúčastniť všetci, ak si to želali.
Na konci tohto procesu som sa osobne stretol s predbežne vybranými osobami. Musím povedať, pán Schmidt, že mne osobne bolo ľúto, keď v prípade jednej z troch pozícií - pozície v Európskom orgáne pre bankovníctvo - jedna z dvoch predbežne vybraných osôb, vynikajúca uchádzačka, v poslednej chvíli tesne pred Vianocami stiahla svoju prihlášku. Prvý záväzok, ktorý chcem prijať, je zaručiť, aby prebiehajúci proces vymenovávania výkonných riaditeľov - práve dnes ráno som sa stretol s kandidátmi predbežne vybranými pre jeden z orgánov - bol vyváženejší a aby bola v zastúpení väčšia rozmanitosť, a to najmä z hľadiska rodovej rovnosti, čo je oprávnená požiadavka Európskeho parlamentu.
Vybrali sme týchto kandidátov na základe ich schopností, skúseností, oddanosti Európe a nezávislosti. Urobím to isté aj v prípade výkonných riaditeľov, aby tieto tri orgány mali požadovanú dôveryhodnosť a autoritu.
Dámy a páni, toto hlasovanie je dôležité. V liste, ktorý som včera poslal pani Bowlesovej a pánovi Lehnemu, som sa zaviazal - a tento záväzok som vám potvrdil s pánom podpredsedom Šefčovičom dnes ráno -, že týmto trom orgánom poskytneme praktické, finančné a ľudské zdroje potrebné na zaručenie dôveryhodnosti a nezávislosti, ktoré potrebujú, a vyrozumel som, že predsedníctvo sa zaviazalo k tomu istému.
Tieto tri orgány majú pred sebou vysoké pracovné zaťaženie súvisiace so záťažovými testami, ratingovými agentúrami a textami, o ktorých v súčasnosti diskutujete a ktoré súvisia s reguláciou derivátov a predaja nakrátko. Práce je veľa. Vieme, že trhy reagujú rýchlejšie ako demokracia. Dôverujem Parlamentu pri príprave na hlasovanie a potvrdzujem záväzky, ktoré prijala Komisia na zaručenie nezávislosti, praktických zdrojov a dôveryhodnosti týchto troch nových orgánov.
Sharon Bowles
autorka. - Prepáčte, že oberám poslancov o čas.
Predložili sme uznesenia, pretože výbor nebol spokojný s inštitucionálnymi postupmi a želal si získať záruky od Komisie a predsedníctva. Vo včerajšej rozprave a v písomných vyhláseniach a v listoch adresovaných mne boli poskytnuté dostatočné záruky a všetky budú uverejnené.
Väčšinové odporúčanie výboru teraz je, aby boli schválení všetci kandidáti, s čím osobne súhlasím. To znamená hlasovať proti všetkým uzneseniam.
Záruky sme sa snažili získať v štyroch oblastiach.
Pokiaľ ide o nezávislosť týchto orgánov, Komisia aj predsedníctvo znova potvrdili rešpektovanie ustanovení o nezávislosti týchto orgánov, ich predsedov, riadiacich pracovníkov a členov rady.
Pokiaľ ide o zastúpenie v rade, Komisia je obozretná v súvislosti s vymenovávaním kandidátov do dozorných rád predsedami orgánu dohľadu podľa požiadaviek príslušného nariadenia a predsedníctvo podporilo vyhlásenie Komisie.
Pokiaľ ide o primerané rozpočtové zdroje, Komisia uznala potrebu poskytnúť orgánom primerané rozpočtové a ľudské zdroje, s čím predsedníctvo súhlasilo a tiež zdôraznilo dôležitosť toho, aby si členské štáty splnili svoje povinnosti.
Pokiaľ ide o postup vymenovania, všetci sme zistili, že sme viazaní nariadeniami takým spôsobom, o ktorom si všetky strany uvedomujú, že je nevhodný, napríklad kritériom veku odchodu do dôchodku premietnutým do konca funkčného obdobia a tiež rodovou otázkou. Týmto otázkam sa bude venovať preskúmanie, s ktorým tiež súhlasí Komisia aj predsedníctvo.
Výbor naďalej trvá na tom, aby mal úlohu v prebiehajúcich aj budúcich postupoch výberu užších zoznamov kandidátov na všetky pozície, napríklad na pozíciu výkonného riaditeľa. Na účely demokracie si poslanci želajú mať možnosť vyjadriť svoju voľbu pri jednotlivých kandidátoch, a preto uznesenia zostali na programe hlasovania. Ako však hovorím, ak chcete schváliť menovania, s čím súhlasím, mali by ste hlasovať proti príslušným uzneseniam.
Predsedajúci
Teraz prejdeme k pomerne absurdnému postupu, ako už naznačila pani Bowlesová. Budeme teraz hlasovať, ale hlasujete za uznesenie, ak ste proti kandidátovi, a hlasujete proti uzneseniu, ak chcete kandidáta potvrdiť. Nerozumiem tomu, ale tak to je.
